宿佛日山
作者：樓鑰
朝代：宋

paragraphs: 平生臨平山，知誦藕花句。
輕帆幾來往，山色澹如故。
寧知千萬峯，中間著佳趣。
蕭蕭蒼髯翁，爲指花城路。
我來春正濃，天寒日將暮。
雲深鍾唄鳴，自喜得勝具。
緬懷玉局僊，老筆掃朝霧。
玉槊儼相持，珠旒竟何所。
惟餘渥洼水，蒼龍角牙露。
人間翻覆手，烈日變煙雨。
俗子眩炎涼，三四錯賦芋。
道人笑視之，萬化隨所遇。
深坐十笏地，一息了千慮。
箇中誰得知，幽鳥背人去。